Avfallshåndtering av flytende avfall

Ved IBI var det i nov. 2021 en hendelse der det oppsto en lekkasje fra en avfallsbeholder der brannvesenet måtte tilkalles for å samle opp avfallet.

Det kan være vanskelig for de som skal fylle ut deklarasjonsskjema å tyde hva som står på avfallsbeholderne. Disse punktene har ført til noen nye rutiner når det gjelder oppbevaring og merking av flytende avfall.

* Benytt standardiserte etiketter som klistres på beholderen.
* Løsninger som kan være reaktive og/eller fordamper lett skal oppbevares i beholdere med ventilert lokk for å unngå oppbygging av trykk i avfallsbeholderen. Ta vare på originalt lokk for bruk ved avhending.
* Vurder om det er behov for en sekundær sikring (bør avfallsbeholder stå i en plastbakke?)
* Avfallsbeholderen skal max. fylles opp 80%

2L Jerrykanner (HDPE med en god kjemisk motstand og som tåler temperaturer fra -40 til +110⁰C), ventilerte lokk og standardiserte etiketter finner dere på kjemikalierom DU1-169 på Gløshaugen og på rom 132 ved Sealab.

Utfylling av etikett

* Det er kun rutene for deklarasjonsnummer og kolli/total som ikke skal fylles ut av bruker. Den tomme ruten kan brukes til piktogram eller annen viktig informasjon.
* Skriv på dato når beholderen tas i bruk for første gang. Beholdere skal kun brukes i ett år før den sendes til avhending (dette gjelder også om beholderen ikke er full).
* Skriv på konsentrasjonen (i %) av de kjemikaliene dere fyller i beholderen. Skriv også på hva det er løst i /fortynnet med om ikke løsningen er konsentrert.
* Når kannen er full og/eller ett år gammel kontaktes avhendingskoordinator for laboratoriekjemikalier for videre avhending.

